**Католиков Александр Александрович**

Чужис 1941 вося йирым тӧлысь 13 лунӧ Новосибирск карын. 1966 воын помаліс В. И. Ленин нима Москваса канму педагогика институт «физика да астрономия» специальносьт серти.

1973 воын лоис юрнуӧдысьӧн Бать-мамтӧм да бать-мам дӧзьӧртӧг кольӧм челядьлы Сыктывкарса агрошкола-интернатын, кӧні уджаліс сэтчӧс директорӧн 23 во. Сылӧн веськӧдлӧм улын интернат лои бать-мамтӧм челядьлы лӧсьыд керкаӧн, а Межадорса лагер – велӧдчан да опытъяс нуӧдан вына овмӧсӧн.

Католиковлӧн олӧмын медшӧр уджӧн вӧлі сӧвмӧдны-велӧдны бать-мамтӧм челядьӧс удж пыр, пӧртны олӧмӧ тӧдчана педагог А. С. Макаренколысь мӧвпъяссӧ. Сійӧ кужӧмӧн да сьӧрсьӧн-бӧрсьӧн вӧдитчис аслас уджъёртыслӧн видзӧдласъясӧн да шедӧдіс ыджыд вермӧмъяс сӧвмӧдан да велӧдан уджын. Школаыс вӧлі Россияса велӧдан академиялы экспериментъяс нуӧдан площадкаӧн.

Велӧдчан во чӧжӧн челядь ветлӧдлісны кружокъяс вылӧ да видз-му овмӧс нырвизя факультативъяс вылӧ Коми наука шӧринса Биология институтлӧн юрнуӧдӧм улын. Агрошкола помалӧм бӧрын велӧдчысьяс босьтісны скӧт видзан, быдмӧг вӧдитан мастерлысь, трактористлысь эскӧданпасъяс. Католиков серти быдтасъясӧн босьтӧм уджсикасыс - тайӧ йӧзкотырын асьнысӧ дорйӧмын медтӧдчана туй.

Католиков йӧзӧдіс 30-ысь унджык наука удж, «Моя семья» небӧг, вӧлі Челядьлы сӧветскӧй фондса президиумӧ пырысьӧн, Челядьлы республикаса фондын веськӧдлысьӧн. 1989 воын вӧлі бӧрйӧма СССР-са нимйӧза депутатӧн, Сыктывкарын карса Сӧветӧ депутатӧн (некымынысь бӧрйӧмын).

Александр Александрович Католиковлы сетӧма «Коми АССР-лӧн школаса нимӧдана велӧдысь», «РСФСР-лӧн школаса нимӧдана велӧдысь», «СССР-лӧн нимйӧза велӧдысь» почёт нимъяс, Ленин да Уджвывса Гӧрд знамя орденъяс, А. С. Макаренко нима медаль, Л. Н. Толстой нима Войтыркостса зарни медаль да уна сикас мукӧд ыджыд награда.

Куліс 1996 вося лӧддза-номъя тӧлысь 12 лунӧ Сыктывкарын.